**Tájékoztató a településképi arculati kézikönyv és a településképi rendelet partnerségi véleményezés megkezdéséről**

A településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI.8.) Kormányrendelet 29/A. §-nak megfelelően, ezúton tájékoztatjuk Önöket, hogy Bükkszék Község Önkormányzata a településkép védelméről szóló 2016. évi LXXIV. törvény értelmében Településképi Arculati Kézikönyvet és Településképi rendeletet készít. Mivel az Arculati Kézikönyv és a Településképi rendelet készítésénél kiemelten fontos szempont, hogy azt széles körű helyi támogatás övezze, ezért a készítés folyamatának minden lépésébe bevonjuk a lakosságot, hogy érdemi módon beleszólhassanak otthonuk, környezetük alakításába.

**Településképi arculati kézikönyv**

„A kézikönyv a – települések természeti és épített környezete által meghatározott – településképi jellemzők bemutatásának és minőségi formálásának eszköze. A kézikönyv feltárja és ismerteti a településen belül jól elkülönülő egyes településrészek arculati jellemzőit és értékeit, és ennek figyelembevételével szöveges és képi megjelenítés formájában javaslatot tesz a településképhez illeszkedő építészeti elemek alkalmazására.”

A településképi arculati kézikönyv célja, egy olyan szemléletformáló kiadvány kidolgozása, mely a helyi lakkosság, döntéshozók, újonnan betelepülők számára nyújt tájékoztatást az épített és természeti értékekről, a település építészeti arculatának jellemzőiről, és iránymutatást az épített környezet alakításával kapcsolatos elvárásokról.

**Településképi rendelet**

A településképi rendeletet a településképi arculati kézikönyv alapján kell elkészíteni. A rendelt célja, hogy biztosítsa a településképi követelmények meghatározásával a kívánt településkép elérését.

Ennek érdekében a rendelet

* az épületek, építmények településképhez való illeszkedését biztosító anyaghasználatára, tömegformálására, homlokzati kialakítására és a zöldfelületek kialakításának módjára, egy adott területre, a helyi védett épületek
* a településszerkezet, táji környezet, településkarakter vagy egyéb helyi adottság miatt – településképi szempontból meghatározó területekre,
* helyi építészeti örökség, egyedi és területi védelmére, védetté nyilvánítására és a védettség megszüntetésére,
* a reklámok, reklámhordozók, cégérek és egyéb műszaki berendezések elhelyezésére és alkalmazására, illetve tilalmára

vonatkozó településképi követelményt tartalmazhat.

A településképi arculati kézikönyv és a településképi rendelet az épített és természeti környezet alakításának eszközei, melyek érvényesülése jótékony hatást eredményez a teljes közösség számára, de egyben korlátokat is jelent, melyek a helyi lakosság és a vállalkozások mindennapjaira hatással lesznek. A településkép védelmét szolgáló intézkedések alapja, hogy az abban foglaltakat széleskörű társadalmi konszenzus övezze, ezért a készítésébe be kell vonni a lakosságot, hogy érdemi módon beleszólhassanak otthonuk, környezetük alakításába.

A megbízott tervező iroda elkészítette a **Bükkszék Településképi Arculati Kézikönyve** című dokumentumot, valamint a **Bükkszék Községi Önkormányzat Képviselő-testületének a településkép védelméről szóló rendelet tervezetét**. Az említett dokumentumok a [www.bukkszek.hu](http://www.bukkszek.hu) oldalon érhetők el, vagy megtekinthetők a Községházán (Bükkszék, Dobó István út 1.) ügyfélfogadási időben.

Bükkszék Község Önkormányzatának Képviselő-testülete a településfejlesztéssel, településrendezéssel és településkép védelemmel összefüggő partnerségi egyeztetés szabályairól szóló 9/2017. (VI.14.) önkormányzati rendeletre tekintettel 2017. december 4. napján 16 órai kezdettel lakossági Fórumot tart, ahol szóban, vagy 2017. december 19-ig írásban (Bükkszék Község Önkormányzata címre (3335 Bükkszék, Dobó István út 1.), vagy a bukkszek@bukkszek.hu e-mail címre adhatnak javaslatot, tehetnek észrevételt az elkészített településképi kézikönyv és rendelet-tervezet vonatkozásában.

Bükkszék, 2017. november 21.

Zagyva Ferencné

polgármester